Euroopan talous- ja sosiaalikomitean lausunto aiheesta "Ehdotus neuvoston päätökseksi raha-, rahoitus- ja maksutasetilastokomitean perustamisesta (kodifioitu toisinto)" (KOM(2003) 298 lopullinen – 2003/0103 CNS)



Virallinen lehti nro C 010 , 14/01/2004 s. 0027 - 0027



Euroopan talous- ja sosiaalikomitean lausunto aiheesta "Ehdotus neuvoston päätökseksi raha-, rahoitus- ja maksutasetilastokomitean perustamisesta (kodifioitu toisinto)" (KOM(2003) 298 lopullinen - 2003/0103 CNS) (2004/C 10/08) Euroopan unionin neuvosto päätti 6. kesäkuuta 2003 Euroopan yhteisön perustamissopimuksen 262 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "talous- ja rahaliitto, taloudellinen ja sosiaalinen yhteenkuuluvuus" -erityisjaosto antoi lausuntonsa 11. syyskuuta 2003. Esittelijä oli Susanna Florio. Euroopan talous- ja sosiaalikomitea hyväksyi 24. ja 25. syyskuuta 2003 pitämässään 402. täysistunnossa (syyskuun 24. päivän kokouksessa) seuraavan lausunnon. Äänestyksessä annettiin 125 ääntä puolesta, 2 vastaan, ja 1 pidättyi äänestämästä. 1. Komissio hyväksyi kesäkuussa 2002 joukon asiakirjoja - alkaen hallintotapaa koskevasta valkoisesta kirjasta - joiden avulla pyritään osaltaan parantamaan unionin toimielinten toimintaa. Toimielinten on tehtävä parhaansa selostaakseen mahdollisimman hyvin Euroopan unionin toimintaa ja päätöksentekoa. Useaan otteeseen on todettu, että EU:n demokraattinen kehittäminen perustuu myös tiedotusedellytyksiin ja kykyyn tukea kansalaisten osallistumista päätöksenteko- ja lainsäädäntäprosesseihin. 2. Tämä koskee ennen kaikkea yhteisön lainsäädäntöä koskevan ja muun tiedon yksinkertaistamista ja selkeyttämistä. Komissio antoi vuonna 1987 yksikköjensä tehtäväksi edistää "virallista kodifiointia". Sen avulla tulisi varmistaa mahdollisimman suuri oikeusvarmuus, sillä kyseisen päätöksen asiasisältöä ei saa muuttaa. 3. Tässä tarkasteltava kodifiointiehdotus koskee neuvoston aiempaa päätöstä (91/115/ETY), jolla perustetaan raha-, rahoitus- ja maksutasetilastokomitea. Kun otetaan huomioon, että kyseessä on koonnelman pohjalta laadittu kodifiointi, komitea ei käsittele lausunnossaan itse tekstiä vaan ainoastaan yksinkertaistamisprosessia. 4. Euroopan talous- ja sosiaalikomitea on sitä mieltä, että koska raha-, rahoitus- ja maksutasetilastokomitean perustaminen on tärkeää ja koska tekstiin on tehty useita korjauksia eri toimitusvaiheissa, yksinkertaistaminen (kodifiointi) on kannatettavaa. Se parantaa varmastikin kyseisen komitean toimintaa ja helpottaa komitean työskentelyä koskevaa tiedottamista. 5. Kyseinen tiedottaminen on erityisten tarpeellista niille eri toimielimille ja yhteiskunnallisille toimijoille, jotka hyödyntävät ja hankkivat raha-, rahoitus- ja maksutasetilastoja koskevia tietoja. 6. ETSK on jo pitkään ollut sitä mieltä, että tilastotietoja on levitettävä mahdollisimman paljon ja ne on vahvistettava, sillä ne ovat merkittäviä talous-, raha- ja budjettipolitiikan strategioiden määrittämiseksi. On tärkeää, että sekä jäsenvaltioiden tilastokeskusten että Eurostatin toimittamien tietojen oikeellisuus ja luotettavuus tarkistetaan ja että niitä valvotaan jatkuvasti. 7. Näin ollen neuvoston päätös perustaa komitea, jonka tehtävänä on antaa lausuntoja raha-, rahoitus- ja maksutasetilastojen kehittämisestä ja koordinoinnista, on erityisen merkittävä. ETSK katsookin, että neuvoston päätöksen kodifiointia tulee kannattaa, vaikka se korostaakin, että neuvoston asiakirjan hyväksymisestä (vuonna 1991) on tähän mennessä kulunut yli kymmenen vuotta ja että tämä viittaa tiettyyn hitauteen oikeudellisten tekstien lopullisessa määrittelyssä ja kodifiointiprosessissa. 8. ETSK toivoo, että kodifiointi voitaisiin mahdollisuuksien mukaan toteuttaa nykyistä nopeammin. Bryssel 24. syyskuuta 2003. Euroopan talous- ja sosiaalikomitean puheenjohtaja Roger Briesch